ការសម្ភាសន៍របស់អ៊ុំស្រីហេង យ៉ាន់

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះហេង  
 យ៉ាន់

***ពត៌មានសង្ខេបរបស់អ៊ុំស្រីហេង យ៉ាន់***

*សព្វថ្ងៃនេះអ៊ុំស្រីហេង យ៉ាន់មានអាយុ៥៩ឆ្នាំហើយ គាត់មានស្រុកកំណើតនៅខេត្តតាកែវ ស្រុកគីរីវង្ស ភូមិស្វាយសរ។ គាត់មានបងប្អូនចំនួន៦នាក់ ប្រុស៣ ស្រី៣ ហើយគាត់ជាកូនទី២។ កាលពីសម័យប៉ុល ពតគាត់ត្រូវបានជម្លៀសទៅឯជាយដែនប្រទេស  
វៀតណាមជាមួយក្រុមគ្រួសារគាត់។*

ក៖ បាទជាដំបូងខ្ញុំសូមថ្លែងអំណរគុណដល់អ៊ុំដែលបានឲ្យខ្ញុំសម្ភាសន៍ពីប្រវិត្តរបស់  
អ៊ុំ ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកល  
វិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យ  
កូនចៅជំនាន់ក្រោយរបស់អ៊ុំអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាអ៊ុំ បាទហើយចឹងនៅពេលដែលខ្ញុំសម្ភាសន៍អ៊ុំចប់ ខ្ញុំនឹងដាក់ការសម្ភាសន៏របស់អ៊ុំណឹងនៅក្នុងវេបសាយរបស់សាលាដែលមានឈ្មោះថា [www.cambodianoralhistory.byu.edu](http://www.cambodianoralhistory.byu.edu) ណាអ៊ុំ ចឹងតើអ៊ុំយល់ព្រមឲ្យខ្ញុំដាក់  
សម្ភាសន៍របស់អ៊ុំចូលទៅក្នុងវេបសាយរបស់សាលាទេអ៊ុំ?  
ខ៖ ចាសយល់ព្រម។

ក៖ បាទសម្រាប់ថ្ងៃខែដែលខ្ញុំសម្ភាសន៍អ៊ុំនេះគឺ នៅថ្ងៃទី២៦ ខែមករា ឆ្នាំ២០២១ ហើយការសម្ភាសន៍នេះត្រូវបានធ្វើឡើងនៅភូមិ៦ ឃុំចុងឃ្នៀស ក្រុងសៀមរាប ខេត្តសៀមរាបណាអ៊ុំណា ហើយខ្ញុំជាអ្នកសម្ភាសន៍ឈ្មោះ ហេង សុវណ្ណនរិន្ទ   
អញ្ចឹងខ្ញុំចង់សួរថាតើអ៊ុំមានឈ្មោះពេញឈ្មោះអ្វីដែរអ៊ុំ?

ខ៖ ខ្ញុំត្រកូលហេង ដូចគ្នាហេង យ៉ាន់។

ក៖ ហេង យ៉ាន់?

ខ៖ ចាស។

ក៖ បាទ ចុះអ៊ុំមានឈ្មោះហៅក្រៅទេអ៊ុំ?

ខ៖ ហៅចឹងម៉ង ហៅយាយយ៉ាន់ចឹងម៉ង។

ក៖ ចុះមកដល់ឆ្នាំណឹងអ៊ុំមានអាយុប៉ុន្មានហើយអ៊ុំ?

ខ៖ ៥៩ឆ្នាំណឹង។

ក៖ ចុះអ៊ុំចាំថ្ងៃខែឆ្នាំកំណើតអ៊ុំបានទេអ៊ុំ?

ខ៖ អត់ភ្លេចអស់ហើយក្មួយអើយវា ទាល់ចាស់ទៅភ្លេចមុខភ្លេចក្រោយអស់។

ក៖ ចុះឆ្នាំខ្មែរចាំបានទេ ជូត ឆ្លូវ ខាល ថោះរ ឆ្នាំណាដែរ?

ខ៖ អូ! ឆ្នាំខ្មែរដឹង។

ក៖ ឆ្នាំណាដែរ?

ខ៖ មើលឆ្នាំ ឆ្នាំខាល ឆ្នាំខាលអាយុប៉ុន្មានអូន ខាល ៥៩ណឹងហើយ។

ក៖ ចុះអ៊ុំមានស្រុកកំណើតនៅឯណាដែរអ៊ុំ?

ខ៖ ខ្ញុំពីមុនមកនៅខេត្តតាកែវ។

ក៖ នៅតាកែវ?

ខ៖ ចាស តាកែវ គីរីវង្ស ខេត្តតាកែវ ស្រុកគីរីវង្ស ភូមិស្វាយសរ។

ក៖ ចុះហេតុអីក៏អ៊ុំមកនៅសៀមរាបដែរអ៊ុំ?

ខ៖ បងប្អូននៅនេះ បងប្អូន៣នាក់។

ក៖ បាទ ចុះអ៊ុំមកនៅទីនេះប៉ុន្មានឆ្នាំហើយ?

ខ៖ ខ្ញុំមកប្រហែល១០ឆ្នាំហើយ ១០ឆ្នាំ។

ក៖ ចុះមូលហេតុអីក៏មិននៅតាកែវ ម៉េចក៏មិននៅសៀមរាបដែរ?

ខ៖ មកនៅ ថាមករកស៊ីជាមួយបងប្អូននេះដល់មកទៅរឹតតែក្រវាអស់ នៅជាមួយប្អូនខ្ញុំ២ ៣នាក់ ២នាក់ប្អូនហៅមកនៅ ចុះអ៊ុំមានបងប្អូនទាំងអស់ប៉ុន្មាននាក់ដែរអ៊ុំ?

ខ៖ បងប្អូនខ្ញុំ៦នាក់។

ក៖ ប្រុសប៉ុន្មាន ស្រីប៉ុន្មានដែរអ៊ុំ?

ខ៖ ប្រុស៣ ស្រី៣។

ក៖ បាទហើយអ៊ុំជាកូនទីប៉ុន្មានដែរ?

ខ៖ ខ្ញុំកូនទី២។

ក៖ ហើយអ៊ុំអាចជួយប្រាប់បន្តិចបានទេថា បងប្អូនរបស់អ៊ុំទាំងអស់ឈ្មោះអ្វីដែរពីបងគេរហូតដល់ពៅគេ?

ខ៖ បងគេឈ្មោះហេង យ៉ុង យើងហៅទាំងត្រកូល ឈ្មោះហេង យ៉ុង ខ្ញុំនេះហេង យ៉ាន់ ប្អូនខ្ញុំនៅហេង យ៉ែម ចាសនេះហេង យ៉ាំ នោះហេង យឿន ៦នាក់។

ក៖ នៅពៅគេមួយទៀត?

ខ៖ នៅពៅគេទៀតខូចហើយ។

ក៖ អរ ឈ្មោះអ្វីដែរ?

ខ៖ អាណឹងឈ្មោះយ៉ាន ហេង យ៉ាន់។

ក៖ អញ្ចឹងអ៊ុំអាចជួយប្រាប់បន្តិចបានទេអ៊ុំ អ៊ុំចងចាំអ្វីខ្លះដែរជាមួយបងប្អូនកាលពីក្មេង មានអនុស្សាវរីយ៍ជាមួយគ្នា ធ្វើការជាមួយគ្នា លេងជាមួយគ្នា ឬក៏ទៅរៀនជាមួយគ្នាអីម៉េចដែរកាលនៅក្មេង?

ខ៖ នៅចាំខ្លះៗ។

ក៖ អាចជួយប្រាប់បន្តិចបានទេអ៊ុំ?

ខ៖ អានេះប្រាប់ថាម៉េចប្រាប់ថាកាលបងប្អូនយើងនៅជុំគ្នាចឹង ទាល់តែសំនួរសិន អូនឯងប្រាប់មុខសិនថាសួរពីរឿង។

ក៖ នៅពេលជុុំបងប្អូនជាមួយគ្នា នៅចាំអ្វីខ្លះដែរកាលពីក្មេងៗ ធ្វើអ្វីខ្លះដែរចឹងណា?

ខ៖ នៅចាំ ធ្វើស្រែ ធ្វើស្រែមើលគោ កាប់អុស អូ! ប្រិវត្តខ្ញុំច្រើនណាស់ កាលពីឆ្នាំខ្ញុំនៅតាកែវនោះមើលគោ មើលគោកាប់អុស ស្ទូង ដកគ្រប់សព្វ ប៉ុនបងប្អូនខ្ញុំអត់ចេះឈ្លោះគ្នាស្រលាញ់គ្នាណាស់បងប្អូន៦នាក់អត់ចេះឈ្លោះគ្នាទេ ស្រលាញ៉គ្នាប៉ុនគ្នា មីនេះអាយុ ខ្ញុំ៥៩ វា៥៥ មើលគោចឹងយើងដកស្ទូង លូកក្តាមអូកម្សត់ ក្មយអើយធ្វើគ្រប់  
សព្វ។

ក សប្បាយទេកាលនៅក្មេង?

ខ៖ សប្បាយ សប្បាយ ដល់បែកគ្រួសារអត់ទៅវានៅឆ្ងាយពីគ្នា នៅជុំគ្នាតែ៣នាក់ទេ នៅឆ្ងាយ២នាក់ ខូចមួយ ៦នាក់ខូចមួយនៅ៥នាក់។

ក៖ ចុះកាលណឹងមានទៅរៀនទេអ៊ុំកាលពីនៅក្មេងណឹង?

ខ៖ រៀនខ្លះដែរប៉ុន្តែរៀនអូនអើយវាភ្លេចអក្សរវាយើងមើលលែងឃើញដល់រៀនវានៅ  
តូចៗនោះ។

ក៖ គ្រូយកអស់វិញហើយ?

ខ៖ គ្រួយកវិញអស់ហើយ។

ក៖ កាលណឹងរៀនដល់ថ្នាក់ទីប៉ុន្មានដែរអ៊ុំ?

ខ៖ ថ្នាក់ទីប៉ុន្មានទេកាលយើង រៀនបានប៉ុន្មានឆ្នាំអាពតចូលនោះ រៀនបាន២ឆ្នាំចុះ ថ្នាក់ទី២ ទី៣អីណឹង មើលដាច់ខ្លះៗ។

ក៖ ចឹងអ៊ុំអាចជួយប្រាប់បានទេថាពេលប៉ុល ពតចូលមកណឹងអ៊ុំនៅចងចាំអ្វីខ្លះដែរ? គេឲ្យធ្វើអ្វីខ្លះដែរ?

ខ៖ អូ! ចងចាំច្រើនណាស់រឿងអាពតចងចាំច្រើនណាស់។

ក៖ ចឹងអ៊ុំរៀបរាប់តិចមកចឹង?

ខ៖ ខ្ញុំ ឥឡូវយើងនិយយាពីមុនមកខ្ញុំឆ្នាំមុនកាលអាពតនេះខ្ញុំនៅ មុនអាពតនេះខ្ញុំនៅតាកែវ ដល់តែចូលអាពតនេះគេជម្លៀសខ្ញុំឲ្យទៅនៅស្អីគេហៅស្រុក ដាំបេងនៅកឹបស្រុកយួនព្រំប្រទល់យួន ត្រង់ណឹងមហាវេទនាអូនអើយកាលណឹងកូននៅតូចៗ បងប្អូនខ្ញុំនៅតូចៗឪពុកម្តាយខ្ញុំក៏គាត់ចាស់ៗដែរ សំនួរខ្ញុំមិនបាច់សួរឆ្លើយខ្លួនឯងម៉ង ដល់ទៅនៅស្រុកដាំបេងណឹង នៅតូចៗ ឪពុកម្តាយខ្ញុំចាស់ៗដល់គេបបរឲ្យហូបណាក្មួយចែកបបរមក ក្មួយអើយឆ្នាំងប៉ុននេះ ឆ្នាំប៉ុននេះមានតែទឹកបបរសុទ្ធ ដល់ឪពុកម្តាយខ្ញុំគាត់ហូបតែទឹកទេ និយាយចង់ទឹកភ្នែក ម្តាយខ្ញុំគាត់ហូបតែទឹកទេ កាកបបរចែកឲ្យកូននោះតិច នោះតិច នោះតិច កូន៦នាក់ ចែកឲ្យកូនម្នាក់តិចៗទៅម្តាយហូបតែទឹកហើយនិង ឪពុកហូបតែទឹកទេ ធ្វើបាបខ្ញុំដល់ ដល់ខ្ញុំមានបងជីដូនមួយមួយ នៅជាមួយឪពុកម្តាយខ្ញុំទេណា ធំថាមួយស្រករក្មួយឯងនេះនៅជាមួយម្តាយខ្ញុំគេហៅយប់ឡើង គេហៅមកអាភាពអើយហ្អែងទៅយាមជាមួយអញដឹងថាយកបងណឹងទៅសម្លាប់ចោលខ្ញុំដឹងទេណាក្មួយអត់ដឹងទេ ដល់ម្តាយខ្ញុំថាភាពអើយឡើងក្មួយ ទៅណា អីុទៅណាថាគេហៅទៅយាមដល់ទៅគេចងបងខ្ញុំចងជាប់ គេដាក់ខ្សែប្រហែល៣០ ៤០នាក់គេមានចប គេមានពូថៅអីគេលើទៅហើយយកបងខ្ញុំទៅសម្លាប់ ដល់ទៅម៉ែខ្ញុំនេះគាត់លបមើល លបមើលក៏អត់ហា៊នថាអីឲ្យគេដែរ ដល់យប់ឡើងម្តាយខ្ញុំស្គាល់ពូគុណណាអាអូន គេដូចថាគេខ្មែរក្រហមដែរប៉ុន្តែវាប្រធានភូមិអ្នកនៅចឹងណាសួរអាណឹង អាណឹងបងប្អូនខ្លួនឯងគេយកទៅសម្លាប់ណឹង មិនមែនអ្នកដ៏ទៃត្រឹមជីតួតមួយសួរថា ម្តាយខ្ញុំទៅសួរអូនអើយអូនឯងយកអាភាពទៅណា យកទៅណាគេវាយចោលហើយសួរដំណឹងអីទៀតគេឆ្លើយចឹងណា ម្តាយខ្ញុំគាត់យំអត់ហ៊ានយំឲ្យលឺទេ អូនអើយដល់ ម៉ែខ្ញុំដេញសួរដេញសួរទៀតគេសំឡុតម៉ែខ្ញុំចង់ដឹងអី មកពីយើងធ្វើការអត់ល្អ ម៉ែខ្ញុំគាត់ឈប់សួរឈប់អីទៅ ឈប់ទៅម្តាយខ្ញុំមកខ្សិបប្រាប់ឪពុកខ្ញុំ ឯងអើយហូបអីក៏ហូបទៅណាឯងកុំតវ៉ា កុំតវ៉ាជាមួយគេគេយកក្មួយទៅសម្លាប់ចោលហើយ អានេះដល់រំលងបាន៣ថ្ងៃទៀតម្តាយខ្ញុំទៅលួចអង្ករគេ លួចអង្ករគេយកមកបបរឲ្យកូនហូប ទៅលួចអង្ករក្មួយអើយគេកោរទីទុយម៉ែខ្ញុំ ហើយអាពាក់ស្អីគេនោះពាក់ករយើងស្រេចណា កុំយកតម្រាបតាមខ្ញុំ កុំយកតម្រាបតាមខ្ញុំបងប្អូនអើយកុំយកតម្រាបតាមខ្ញុំខ្ញុំលួចអង្ករនេះខ្ញុំចាំណាអាអូន ព្រោះអីខ្ញុំអាយុប្រហែល១៥ ១៦ហើយ ឆ្នាំនោះប្រហែល១៥ ១៦ហើយ គេច្រូតអញ្ចេះគេច្រូតពេញចឹងទៅគេឲ្យយើងរត់តាមលើភ្លឺស្រែ បងប្អូនអើយកុំយកតម្រាបតាមខ្ញុំខ្ញុំបានលួចអង្ករគេគេកោរម៉ែខ្ញុំ គេហៅកោរទីទុយណាក្មួយនេះខ្ញុំចាំទាំងអស់ជំនាន់អាពត ហើយប្អូនខ្ញុំអត់ហ៊ានចេញពីផ្ទះទេមានតែខ្ញុំទេ ខ្ញុំមានតាំងពីខ្ញុំលួចឡើងលួចដើមដូងគេឡើងបេះដូងយកមកឲ្យប្អូនហូបម្តាយឪពុកខ្ញុំគាត់ចាស់ នេះខ្ញុំវេទនាណាស់នៅជំនាន់អាពត គឺខ្ញុំមានការឈឺចាប់ទាំងអស់នឹកឃើញទាំងអស់ក្មួយនឹកឃើញទាំងអស់ ម្តាយខ្ញុំគាត់វេទនាណាស់ដល់ឆ្នាំ៧៩នេះគេឲ្យម្តាយខ្ញុំនេះ ម្តាយខ្ញុំគាត់អត់មានរឿងអីទេគេបង្អត់នំបញ្ចុក គេមិនជប់លៀងនំបញ្ចុកឆ្នាំយើង៧៩យើងរៀបបែកនោះក្មួយ គេធ្វើនំបញ្ចុកមកគេថាមិនឲ្យស៊ីទេយាយយ៉ូនឯង យាយយ៉ូនឯងបុិនលួចពេក ម៉ែខ្ញុំគាត់អង្គុយយំស្រែកថាសុំតែបន្តិចមកឲ្យកូនក៏គេអត់ឲ្យហូបដែរ ហើយខ្ញុំនេះរែកអាចម៍គោ អាចម៍យើងជីលាមកជីអាចម៍ជីអីណាក្មួយ គេដាក់និងដៃដំបូកខ្ញុំរែកមក ដល់មកដល់ម៉ែគាត់ថា កូនអើយកូនឯងអត់មាននំបញ្ចុកស៊ីទេគេមិនឲ្យម៉ែទេកូន ខ្ញុំថាម៉ែអើយអត់ៗទៅកុំឲ្យពិបាកដោយសារខ្ញុំ ខ្ញុំក៏ដេកដល់ម៉ោងទៅធ្វើការទៀតទៅរែកដំបូក រែកជីលាមកអីរែកអស់ហើយក្មួយ សុទ្ធតែបង្គីប៉ុនៗនេះ ដាក់ពេញៗខ្ញុំអាយុ ១៤ ១៥ ខ្ញុំនៅចាំទាំងអស់បានខ្ញុំការឈឺចាប់ទោះបីឥឡូវខ្ញុំអត់ប៉ុណ្ណឹងក៏ខ្ញុំមានសេរីភាព មានសេរីភាពខ្លួនខ្ញុំខ្ញុំអត់ប៉ុណ្ណាក៏ខ្ញុំតស៊ូ អត់ប៉ុណ្ណាក៏យើងមាននេះមាននោះហូបណាក្មួយ ខោអាវក៏យើងមានសមរម្យ តែជំនាន់អាពតខ្ញុំមានការឈឺចាប់ ខ្ញុំនិយាយៗខ្ញុំទឹកភ្នែកដោយសារម្តាយខ្ញុំប៉ុន្តែម៉ែឪខ្ញុំខូចអស់ហើយ។

ក៖ កាលណឹងនៅជាមួយគ្នាជាក្រុមគ្រួសារមែនអ៊ុំ?

ខ៖ នៅទាំងអស់ នៅមូលគ្នាទាំងអស់ បងប្អូនកាលណឹងប្អូនខ្ញុំអត់ទាន់ខូចទេនៅ៦នាក់ទាំងអស់នៅមូលគ្នា ប៉ុន្តែនៅឆ្នាំណឹងបងខ្ញុំគេយកទៅធ្វើអាពតដែរគាត់នោះណាធ្វើទាហានអាពត ធ្វើទាហានអាពតណឹងទៅណឹងទៅដោយគេហៅធ្វើនារសាធ្វើអីគេនោះ ដល់ឆ្នាំ៧៩នេះបានមកស្គាល់គ្នាចុះគេហៅរឹបអូសទៅដូចថាគេហៅយើងទៅគេបង្ខំចិត្តយើង បង្ខំចិត្តទៅតែខ្ញុំ នៅមានការឈឺចាប់របស់ខ្ញុំចាំដល់កូនដល់ចៅ ថ្ងៃណាខ្ញុំអផ្សុកនិយាយពីរឿងអាំពតឲ្យកូនស្តាប់ ហើយដល់កូនៗខ្ញុំគេថា ហឺុមម៉ែឥឡូវកាចដូចអាពតចឹងប៉ុន្តែកូនអត់ស្គាល់អាពតទេខ្ញុំចេះតែនិយាយឲ្យវាស្តាប់ទៅម៉ែឯងកាចដូចអាពតចឹង ខ្ញុំថាស្គាល់អាពតពីកាលចុះម៉ែឯងនិយាយប្រាប់ខ្ញុំនោះ ទើបដល់៧៩នេះមានគេជម្លៀសខ្ញុំមកវិញ មកវិញអូនអើយម្តាយខ្ញុំរែកកូនចុះអាពៅគេនៅតូចណាស់អាអូន រែកកូនម្ខាងរែកអង្ករ កើបអង្ករបានដើររើសគួរស្រូវបានប៉ុណ្ណេះ ឆ្នាំ៧៩ម្តាយខ្ញុំរែកកូនបណ្តើរយើងចុះមក យើងចូលស្រុកវិញបានសុទ្ធតែសប្បាយអរបានចូលស្រុកវិញបាន។

ក៖ ចុះកាលណឹងវិញជម្លៀសទៅតែមួយកន្លែងណឹងទេ?

ខ៖ ចាស ទៅតែមួយកន្លែងណឹងបានគេដកមកនៅស្រុកភូមិវិញ ទៅឆ្ងាយណាស់ក្មួយអើយនៅព្រំប្រទល់យួន ទៅនោះគេយកយើងទៅបង្អត់បាយហើយគេយកទៅសម្លាប់ដោយវេទនា រណ្តៅក្មួយអើយឆ្នាំ៧៩នេះឪពុកខ្ញុំ គាត់ដើរទៅជីកក្តាមជីកខ្យងចឹងឆ្នាំ៧៩យើងបែកហើយណាក្មួយដល់កូនប្រាប់រណ្តៅនេះសុទ្ធតែរណ្តៅនេះសុទ្ធតែរណ្តៅខ្មោចមែនក្មួយក្បាលអត់មានសក់នេះទេ ឃើញតែក្បាលឲ្យរងោកដល់ខ្ញុំខ្ញុំថា ពុកអើយម៉ែដំណើរបងយើងគេបងភាពយើងគេយកមកសម្លាប់ មិនដឹងកន្លែងណាអីកន្លែងណាចុះបើសុទ្ធតែក្បាលទាំងអស់ ក្បាលឃើញតែឆ្អឹងខ្មោច បានថាខ្ញុំក្មួយអើយខ្ញុំឈឺចាប់ណាស់ ឈឺចាប់អីឈឺចាប់អាពត ហើយដូចក្មេងជំនាន់ក្រោយគេឥឡូវគេសប្បាយចិត្តហើយដូចមួយជំនាន់ខ្ញុំមុននេះហូបតែទឹកបបរ ហូបទាំងពីលីងកន្ទុកក្មួយខ្ញុំប្រាប់ក្មួយឯងលីងកន្ទុកយើងណា រែកអាកន្ទុកម៉ាស៊ីនគេនោះ ម៉ាស៊ីនគេគេមិនស្រូវ ខ្ញុំនេះពឺតទៅលួចយកមកចិញ្ចឹមម្តាយកើបលួចកន្ទុកគេ អត់មានកន្ទុកម៉ត់ទៀតក្មួយមានតែអាកន្ទុកគ្រើម មកដល់លីងលីងអត់ឲ្យគេឃើញទៀតចង្ក្រាចកប់និងដី កប់និងដីហើយជីកដីណឹងដាក់ដាក់ឆ្នាំងហើយលីង អង្គុយហើយគ្រាន់តែហប្រធានភូមិគេមកហើយ ស្អីប្រធានកងគេមកហើយម៉ែខ្ញុំលើកឆ្នាំងទុកភ្លាម កូនអើយកុំមាត់ប្រធានកងគេមកហើយ គ្រាន់តែប្រធានកងគេទៅវិញក្មួយ អាឆ្អិនក៏មិនឆ្អិនអាឆៅក៏មិនឆៅចេះតែហូបនាំគ្នាអកពេញៗដៃក្មួយ នេះនិយាយការពិតអត់មាននិយាយថា អត់មាននិយាយបំផ្លើសអីទេក្មួយនិយាយការពិត ក្នុងជីវិតឆាកជីវិតខ្ញុំអត់មាននិយាយបំផ្លើសទេ ខ្ញុំនិយាយការពិតហូបទាំងពីកន្ទុកទាំងពីកូនកង្កែបនេះឪពុកខ្ញុំ ខ្ញុំវេទនាណាស់ គ្មានបងប្អូនណាវេទនាដូចខ្ញុំទេព្រោះខ្ញុំគេឲ្យទៅនៅព្រំប្រទល់ស្រុកយួន ខ្ញុំវេទនាណាស់ ហើយឪពុកខ្ញុំគាត់ចេះតែប្រឹងហើយថ្ងៃណាគេពេញចិត្តទៅគេដួសបបរឲ្យស៊ីទៅថ្ងៃណាចុះចាស់នោះ ដេកតិចតួចទៅគេមករករឿងហើយអត់ឲ្យបាយអត់ឲ្យទឹកហូបអត់ទេ ខ្ញុំក៏នៅកងផ្សេងទៅអាប្អូនណឹងទៅនៅ២នាក់ប្អូនខ្ញុំនោះប៉ុន្តែគេធូរធារកាលនោះ នៅពីរនាក់បងប្អូនឪពុកខ្ញុំចែកកន្ទុកយកមកលីងចែកមួយចឹបៗម្នាក់ចឹងហូបហើយហូបទឹកឆ្អែតហើយដេកហើយ ដេកបានតែកន្លះម៉ោងអីមកទៀតហើយគេមកដាស់យើងទៅរែកដីរែកដីដំបូក ខ្ញុំឈឺចាប់ណាស់ក្មួយ អត់មានភ្លេចទេរឿងអីខ្ញុំបំភ្លេចបានតែរឿងជំនាន់អាពតខ្ញុំបំភ្លេចអត់បានទេ ខ្ញុំនៅនឹកឃើញការចងចាំផ្តាំដល់កូនដល់ចៅចុះខ្ញុំអាយុ១៥ ១៦ហើយ បើមិន១៥ ១៦ អឺឈឺចាប់ណាស់។

ក៖ បាទអ៊ុំ ចុះកាលណឹងអ៊ុំអត់នៅកងនារីនិងគេទេអាយុប៉ុណ្ណឹង?

ខ៖ កុមារ។

ក៖ កុមារសិន?

ខ៖ ចាស កុមារ ប៉ុនខ្ញុំអត់នេះទេក្មួយមានតូចទេទឹមឥឡូវទេប៉ុន្មានឆ្នាំនេះខ្ញុំទេខ្ញុំបានខ្ញុំធាត់ជាងពីមុនខ្ញុំមកខ្ញុំតូចទេមាឌខ្ញុំតូចទេ ទៅគេដាក់កុមារ។

ក៖ បាទអ៊ុំ ចុះបន្ទាប់ពីវៀតណាមវាយចូលមក មកដល់ស្រុកអ៊ុំអាចប្រាប់បន្តិចបានទេថា ធ្វើដំណើរប៉ុន្មានថ្ងៃបានមកដល់ស្រុកវិញអីចឹងណា?

ខ៖ អីុ យូរថ្ងៃក្មួយសុទ្ធតែបររទេះគោហើយដើរបានចូលស្រុក គេហៅទៅភ្នំអីភ្នំដំរីរនាលឯណាទេនោះខ្ពស់ វែងណាស់ខ្ពស់មហាសែនខ្ពស់ ខ្ពស់ណាស់មកភ្លេចហើយក្មួយអត់ចាំទេកន្លែងណឹង យូរយប់ដេក បររទេះគោសុទ្ធរទេះគោទាំងហ្វូងៗចេះហើយម្តាយខ្ញុំនោះអត់ហ៊ានដាក់កូននៅរទេះទេ រែកូនមួយខាងដាក់អំបិលដាក់អង្ករទៅ ហើយកូនមួយចំហៀងអំបិលមួយចំហៀងហើយខ្ញុំនេះដឹកគោតាមក្រោយរទេះ ម្តាយខ្ញុំសុទ្ធតែចាស់ម្តាយឪពុកខ្ញុំសុទ្ធចាស់ៗ មកស្រុកនិយាយទៅវាប្រហែល៥ ៦យប់បានយើងមកដល់ស្រុកកំណើត ដល់មកដល់ស្រុកកំណើតនេះមកដល់ អូម្នាក់ៗសប្បាយទាំងខ្ញុំទាំងម៉ែខ្ញុំហ៊ូកញ្ជ្រៀវ ប៉ុន្តែឆ្នាំ៧៩ណឹងយើងដល់យើងចូលស្រុកយើងវាអត់ដែលណឹងណាក្មួយចុះវាអាពតវានេះអស់នោះ កន្លែងណានេះវាដុតស្រូវដុតអីអស់ខែប្រាំងវាដុតស្រូវដុតអីអស់ កន្លែងណានេះក៏វានៅទៅយើងដើររើសគួរស្រូវដើរអីទៅ ៣ ៤នាក់បងប្អូន។

ក៖ បាទអ៊ុំ ចុះម្តាយអ៊ុំមានឈ្មោះអ្វីដែរអ៊ុំ?

ខ៖ ម្តាយខ្ញុំមោង យ៉ូន។

ក៖ ចុះគាត់ណឹងមានស្រុកកំណើតនៅឯណាដែរអ៊ុំ?

ខ៖ ម្តាយខ្ញុំនៅតាកែវណឹងម៉ងភូមិស្វាយសរ។

ក៖ ចុះគាត់ជាមនុស្សបែបណាដែរអ៊ុំ? គាត់ជាមនុស្សកាចឬក៏ស្លូតដែរ?

ខ៖ ធម្មតាមិនកាចមិនស្លូតទេ។

ក៖ អ៊ុំមានដែលត្រូវរំពាត់ដោយសារគាត់ទេ?

ខ៖ ខ្លះដែរ។

ក៖ បាទអ៊ុំ ចុះម្តាយរបស់អ៊ុំប្រកបការងារអ្វីដែរដើម្បីចិញ្ជឹមជីវិតកាលណឹង?

ខ៖ គាត់ធ្វើស្រែដែរ ធ្វើស្រែ ធ្វើស្រែទាំងអស់ឪពុកខ្ញុំក៏ធ្វើស្រែ ខ្ញុំក៏ធ្វើស្រែ។

ក៖ បាទ ចុះឪពុកអ៊ុំឈ្មោះអ្វីដែរអ៊ុំ?

ខ៖ ពុកខ្ញុំភ្លេចត្រកូលបាត់ហើយដឹងតែឈ្មោះពោ។

ក៖ ពោ?

ខ៖ ចាស។

ក៖ បាទ។

ខ៖ ហេង ពៅ ប៉ុន្តែខ្ញុំនៅប្រើហេងចឹងទាំងអស់ពុកក៏ហេង ពោ ខ្ញុំក៏ហេងយ៉ាន់ ប្រើត្រកូលតែមួយ។

ក៖ ចុះឪពុកវិញជាមនុស្សបែបណាដែរអ៊ុំ?

ខ៖ ឪពុកខ្ញុំគាត់ស្លូត ស្លូតអត់ចេះមាត់ទេ ឪពុកខ្ញុំស្លូតម៉ែខ្ញុំរាងកាចតិចបើឪពុកខ្ញុំស្លូត ឪពុកខ្ញុំគាត់ឡើងត្នោត។

ក៖ ចុះអ៊ុំនៅចងចាំអ្វីខ្លះដែរទាក់ទងជាមួយឪពុកម្តាយដែលមិនអាចបំភ្លេចបាន អនុ្សាវរីយ៍ជាមួយគាត់?

ខ៖ ចាំបានក្មួយ ចាំបានជាមួយឪពុកម្តាយខ្ញុំគាត់ អ្នកធ្វើស្រែធ្វើអីចឹងទៅគាត់ក៏មិនថា គាត់ក៏កាចប៉ុន្មានមិនស្លូតប៉ុន្មានមនុស្សធម្មតាប៉ុន្តែកូនដើរអត់បានទេ ដើរអត់វាយទេមួយកំភ្លៅអត់ចេះវាយមួលកំភ្លៅម៉ងអត់ឲ្យដើរ បើពុកខ្ញុំដើរទៅណាទៅៗកូនអើយប្រុងតែវាខូច វាខូចហើយមិនបាច់ឃុំឃាងវាទេកូនសម័យឥឡូវវាដើរខ្លួះទៅព្រោះអីជំនាន់អាពតវាពិបាកហើយ កុំឲ្យកូនដល់យើងបានដើរសេរីហើយកុំឃាត់ឃាំងកូនឲ្យកូនដើរសប្បាយខ្លះ នេះឪពុកខ្ញុំបើម្តាយខ្ញុំអត់ទេ ឃាត់ឃាំងអត់ឲ្យដើរទេ។

ក៖ ចុះឪពុកម្តាយរបស់អ៊ុំមានធ្លាប់ប្រវិត្តរបស់គាត់កាលពីក្មេងៗមកកាន់អ៊ុំទេ?

ខ៖ ប្រាប់ដែរប៉ុន្តែខ្ញុំភ្លេចអស់។

ក៖ បាទអ៊ុំ ចុះអ៊ុំនៅចងចាំជីដូនជីតាបានទេអ៊ុំ?

ខ៖ ជីដូនជីតាស្គាលតែយាយខាងម្តាយ ចាសខាងម្តាយឈ្មោះមុំ។

ក៖ យាយមុំ?

ខ៖ ចាស។

ក៖ ចុះតាវិញអត់ចាំទេ?

ខ៖ តាឈ្មោះតាមោង។

ក៖ តាមោង យាយមុំ?

ខ៖ ចាស។

ក៖ ណឹងខាងម្តាយ?

ខ៖ ចាស បើខាងឪពុកនោះឈ្មោះតាហេង ប៉ុន្តែយាយអត់ដឹងទេខាងឪពុក ដឹងតែជីតា។

ក៖ ខាងឪពុកអត់ស្គាល់?

ខ៖ ចាស។

ក៖ ចុះកាលដែលអ៊ុំកើតមកណឹងទាន់ពួកគាត់ទេអ៊ុុំ?

ខ៖ អត់ អត់ទាន់។

ក៖ ទាំង៤នាក់?

ខ៖ ទាន់តែ យាយខាងឪពុកអត់ទាន់ទេ បើ៣នាក់ទាន់ទាំងអស់ យាយមុំខ្ញុំនោះគាត់ខ្វិនធ្វើអីអត់កើតទេគាត់ដេកនិងកន្លែងហូបនិងកន្លែងដេក អង្គុយក៏មិនកើតដែរ គាត់ហូបគាត់ដេកបត់ជើងតូចជើងធំគាត់ដេកដែរ ហើយបើខាងពុកខ្ញុំតាហេងនោះគាត់ងងឹតភ្នែកពិការភ្នែកមើលអីអត់ឃើញទេ។

ក៖ បាទ ចុះអ៊ុំមានអនុស្សាវរីយ៍ឬក៏ចងចាំអ្វីខ្លះដែរទាក់ទងជាមួយយាយតាដែរ?

ខ៖ មានតែចងចាំលើកអាចម៍ លើកនោមគាត់ ចុះគាត់សុទ្ទតែងងឹតហើយពិការភ្នែកពិការ គាត់ដើរអត់រួច ជីតាណឹងគាត់អត់សូវប្រើទេខ្ញុំនោះប្រើតែយាយ។

ក៖ បាទអ៊ុំ ចុះអ៊ុំមានបងប្អូនឬក៏សាច់ញាតិដែលរស់នៅក្រៅប្រទេសអត់ទេអ៊ុំ?

ខ៖ អត់ អត់មានទេ។

ក៖ ចុះអ៊ុំមានមិត្តភិក្តដែលស្និតស្នាលធំធាត់មកជាមួយគ្នាដល់សព្វថ្ងៃមានទេអ៊ុំ? កាលពីក្មេងៗ កាលពីសម័យប៉ុល ពតអី?

ខ៖ នៅតែឯស្រុកនោះដល់មកនេះអត់នៅតែតាកែវ ព្រោះអីខ្ញុំការហើយខ្ញុំចេញមកនៅតាមប្តីរហូត ប្តីធ្វើទាហានទើបខូចប្តីខ្ញុំទើបតែខូចបាន៣ឆ្នាំគាត់ធ្វើទាហាន។

ក៖ ចុះស្វាមីរបស់អ៊ុំមានឈ្មោះអ្វីដែរអ៊ុំ?

ខ៖ សូន ឃឿន។

ក៖ សូន ឃឿន?

ខ៖ ចាស។

ក៖ បាទ ចុះអ៊ុំបានរៀបអាពាហ៍ពិពាហ៍ជាមួយស្វាមីណឹងនៅឆ្នាំណាដែរ? ហើយនៅឯណាដែរ?

ខ៖ ខ្ញុំឆ្នាំ៨០ ការឆ្នាំ៨០នៅតាកែវ។

ក៖ ចុះអាពាហ៍ពិពាហ៍ណឹងត្រូវបានរៀបចំឡើងដោយឪពុកម្តាយ ឬក៏ដោយចិត្តខ្លួនឯងដែរ?

ខ៖ ឪពុកម្តាយ ប៉ុន្តែអាពាហ៍ពិពាហ៍មុននោះ នោះប្តីមុន ប្តីខ្ញុំខូចហើយដល់ប្តីមុននោះគាត់ទាហានដែរ គាត់ខូចការបាន១០ឆ្នាំគាត់ខូច ដល់ខូចខ្ញុំបានប្តីក្រោយនេះក៏គាត់ធ្វើទាហានដែរតែប្តីមុននោះ ប្តីក្រោយខ្ញុំសែនទេព្រោះថាកាលទាហានណាអូនបើប្តីមុន ម៉ែឪការឲ្យឆ្នាំ៨០។

ក៖ ចឹងឈ្មោះមិញនោះប្តីមុនឬក៏ប្តីក្រោយ?

ខ៖ ប្តីក្រោយ ប្តីមុននោះឈ្មោះស្អីសារឿនទេភ្លេចខាង ត្រកូលបាត់ហើយ ប្តីមុនឈ្មោះសារឿន ប្តីក្រោយនេះឈ្មោះសូន ឃឿន។

ក៖ អ៊ុំសារឿនណឹងអ៊ុំរៀបការជាមួយគាត់ណឹងនៅតាកែវមែន?

ខ៖ ចាសនៅតាកែវ?

ក៖ ចុះប្តីក្រោយនៅសៀមរាប?

ខ៖ ប្តីក្រោយនៅគាត់នៅធ្វើទាហាននៅកំពង់ឆ្នាំង។

ក៖ ចុះរៀបការជាមួយគ្នានៅឯណានៅកំពង់ឆ្នាំង?

ខ៖ ចុះអាចប្រាប់បន្តិចបានទេពីពេលវេលាដែលរៀបការជាមួយស្វាមីមុនណឹងនៅតាកែវណឹង ម៉េចបានស្គាល់គ្នាដែរអីចឹងណា?

ខ៖ នៅស្រុកភូមិជាមួយគ្នា។

ក៖ នៅជាមួយគ្នាម៉ង?

ខ៖ ចាសស្រុកភូមិខ្ញុំនៅចុងខាងត្បួងអញ្ចេះប្តីខ្ញុំនៅចុងខាងជើងនៅភូមិជាមួយគ្នា។

ក៖ ចុះគាត់បានមរណៈភាពដោយសារអីដែរអ៊ុំ?

ខ៖ ធ្វើទាហានគាត់ឈឺគ្រុនចាញ់គាត់មកពីទាហានវិញទៅ ឆ្នាំ ឆ្នាំ៩០ ប្តីខ្ញុំខូចពីឆ្នាំ៩១ ឆ្នាំ៩១គាត់ឈឺគ្រុនចាញ់គេឲ្យទៅកាលណឹងវឹកណឹងធ្វើនរគបាលប្រយុទ្ធ នរបាលប្រយុទ្ធគាត់ទៅធ្វើគេហៅបេសសកម្មម៉េចនោះ បេសសកម្មណឹងមកវិញគ្រុនចាញ់ គ្រុនចាញ់ឈឺថា៧ថ្ងៃគាត់ខូច។

ក៖ បាទ ហើយចុះប្តីក្រោយណឹងស្គាល់គ្នាម៉េចដែរអ៊ុំ?

ខ៖ ស្គាល់គ្នាធ្វើទាហានជាមួយគ្នា។

ក៖ អ៊ុំធ្វើទាហានដែរ?

ខ៖ ខ្ញុំពីមុនទាហានដែរដាំបាយឲ្យទាហាន មុននៅតាកែវដល់បានប្តី ប្តីខូចទៅ ចង់ថាឈឺចាប់ប្តីងាប់ទៅចូលធ្វើទាហានគេឲ្យដាំបាយទាហាន ប្តីខ្ញុំគាត់ធ្វើទាហានខ្ញុំដាំបាយទាហាន ដល់នេះមេគាត់ស្រលាញ់យើងមេគេផ្សំផ្គុំឲ្យទៅ។

ក៖ ចឹងតាំងពីក្មេងមកដល់សព្វថ្ងៃនេះតើអ៊ុំធ្លាប់ប្រកបការងារអ្វីខ្លះដែរដើម្បីចិញ្ចឹមជីវិត និងកូនចៅដែរអ៊ុំ?

ខ៖ ខ្ញុំរាល់ថ្ងៃអត់ធ្វើអីទេអូនពីមុនមកបង់ចេកចៀន ដល់ឥឡូវអត់ហ៊ានធ្វើអីទេព្រោះអីឡើងឈាម ជំងឺខ្ញុំឈាមឡើង១៦ ១៧ ហើយខ្លាញ់រុំបេះដូង មេរោគក្នុងក្រពះទៀត អត់បានធ្វើអីទេតែកូនទេរកចិញ្ចឹម តិតក់ៗដល់ឥឡូវណឹងគេបិទគ្រប់កន្លែងយើងមានការងារអីអូនកូននៅផ្ទះ រកតែកូនមួយទៅឆ្ងាយទៅ រកយូរទៅវាមិនដឹងយ៉ាងម៉េចរកតែលុយជិះឡានមកវិញសឹងមិនបាន ទៅដាំដើមចេកដើមអីទៅស្រុកគេក្មួយអើយទៅឆ្ងាយណាស់ ទៅដាំដើមចេក ទៅមួយថ្ងៃបាន២ម៉ឺុន ២ម៉ឺនប្រាំ ដល់ចាយប៉ុណ្ណឹងម៉េចរបស់ថ្លៃមកវិញរកលុយមកវិញអត់បាន ដល់ម្តាយពីនេះទៅចងការទៅផ្ញើឲ្យកូនមក  
វិញ។

ក៖ ចុះអ៊ុំមានធ្លាប់ប្រកបអាជីវកម្មលក្ខណៈគ្រួសារ ដូចជាចិញ្ចឹមគោ ចិញ្ចឹមជ្រូក ចិញ្ចឹមមាន់អីធ្លាប់ទេ?

ខ៖ មានតែពីក្មេងដល់ឥលូវអត់។

ក៖ ពីក្មេងធ្វើអ្វីដែរ?

ខ៖ ពីក្មេងមើលគោ មើលគោមើលអី ដល់មកឥឡូវអត់គ្មានអីទេក្មួយអើយក្នុងផ្ទះគ្មានគោ គ្មានជ្រូក គ្មានមាន់អីមួយនិងគេទេ។

ក៖ ចឹងអ៊ុំអាចប្រាប់បានទេថាពេវេលាមួយណាក្នុងជីវិតអ៊ុំដែលអ៊ុំគិតថាពិបាកជាងគេដែរអ៊ុំ? ពិបាកបំផុតម៉ងក្នុងជីវិតពេលណា?

ខ៖ ក្នុងឆាកជីវិតពិបាកបំផុតអត់មានអីហូបហើយនិងជំងឺខ្លួនឯងម៉ង ពិបាកចិត្តជំងឺខ្លួនឯង ដេកទៅវាថប់វាណែន វាឆ្អល់វាវិល អង្គុយចឹងក៏វិលដែរណាក្មួយដូចវិលដូចអាណាចាប់ចឹងវិលមួយងឹកៗ ខ្លាញ់រុំបេះដូង ខ្លាំងក្នុងឆាកជីវិតខ្ញុំទោះបីខ្ញុំអត់ប៉ុណ្ណាក៏ខ្ញុំអត់សូវភ័យ ភ័យតែក្នុងខ្លួនខ្ញុំមានជំងឺ ពិបាកចិត្តតែប៉ុណ្ណឹងក្មួយបើអត់ហូបយើង យើងរកជិតខាងទៅគេឲ្យហូបខ្លះចឹងទៅ តែជំងឺគ្មានអ្នកណាជួយយើងបានទេ។

ក៖ បាទអ៊ុំ ចុះអ៊ុំអាចប្រាប់បន្តិចបានទេថាពេលណាវិញដែលអ៊ុំគិតថាអ៊ុំសប្បាយចិត្តជាងគេដែរអ៊ុំក្នុងឆាកជីវិតរយៈពេលប៉ុន្មានឆ្នាំណឹងណា?

ខ៖ អត់មានពេលសប្បាយចិត្តទេក្មួយអត់ ព្រោះយើងវាក្រពេកយើងអត់មានសប្បាយចិត្ត អត់ដែលមានពេលសប្បាយចិត្តទេអត់សោះ។

ក៖ បាទ ចុះតាំងពីក្មេងមកដល់ឥឡូវតើជីវិតរបស់អ៊ុំមានការផ្លាស់ប្តូរអ្វីខ្លះដែរអ៊ុំ?

ខ៖ ផ្លាស់ប្តូតែជំងឺម៉ងក្មួយផ្លា់សប្តូរ ពីមុនមកប៉ុន្មាន៥ ៦ឆ្នាំមុនមកវាអត់សូវឈឺ តែ២ឆ្នាំនេះខ្ញុំឈឺ ឈឺខ្លាំងមែនទែន ខ្ញុំទៅពេទ្យខេត្តទើបតែមកបានមិនបានមួួយខែផងខ្ញុំទៅដេកពេទ្យខេត្ត ប៉ុនទៅពេទ្យខេត្តនោះគេដឹងយើងអត់ចឹងមានប័ណ្ណក្រីក្រណាក្មួយ អត់អស់លុយទេ អង្គការ អង្គការរ៉ាក់គេជួយ មួយថ្ងៃគេឲ្យ៥ពាន់ មួយថ្ងៃ៥ពាន់ឈឺក៏អត់អស់លុយទេ។

ក៖ ចុះកាលពីនៅក្មេងអ៊ុំធ្លាប់បានក្តីស្រម៉ៃថាធំឡើងចង់ធ្វើអ្វីទេអ៊ុំ ពេលអ៊ុំទៅរៀន  
ណឹង?

ខ៖ ស្រម៉ៃដែរ។

ក៖ ចង់ធ្វើអ្វីដែរអ៊ុំ?

ខ៖ ចង់មានចង់បាននិងគេដែរប៉ុន្តែថាជីវិតយើងអត់ដល់ធ្វើម៉េច។

ក៖ ណាមួយសង្គ្រាមផង។

ខ៖ ចាស សង្គ្រាមផង ក្នុងឆាកជីវិតរាល់ថ្ងៃក្មួយទោះបីក្រប៉ុណ្ណាអត់ប៉ុណ្ណាគឺអត់ អត់សូវខ្វល់ ខ្វល់តែក្នុងជំងឺខ្លួនឯងខ្លាចកូននៅតូចៗ ខ្លាចតែថ្ងៃណាមួយលើសឈាមផងដើរៗទោដួល តែមានដួលមានពិបាក តែពិការបើមិនពិការមានតែងាប់តែប៉ុណ្ណឹងខ្ញុំភ័យតែប៉ុណ្ណឹឹង តែក្រប៉ុណ្ណេះក៏ខ្ញុំអត់តូចចិត្តខ្លួនខ្ញុំទេ តូចតែជំអឺខ្លួនខ្ញុំ។

ក៖ បាទអ៊ុំ អញ្ចឹងមកដល់ទាក់ទងជាមួយចំណង់ចូលចិត្តអ៊ុំម្តង តាំងពីក្មេងដល់ឥឡូវអ៊ុំចូលចិត្តពិសារម្ហូបណា ឬក៏សម្លារណាជាងគេដែរអ៊ុំ? ចូលចិត្តហូបជាងគេ?

ខ៖ ចូលចិត្តជាងគេសម្លរម្ជូរ។

ក៖ ម្ជូរ?

ខ៖ ដូចម្ជូត្រកួន ម្ជូរព្រលិតអី ដឹងតាំងពីក្មេងដល់ឥឡូវដឹងតែចង់សម្លរម្ជូរ។

ក៖ ចុះអត់មានចូលចិត្តផាក់ឡូវ សម្លរការីអីនិងគេទេ?

ខ៖ ចង់ខ្លះដែរ។

ក៖ ចុះអ៊ុំជាអ្នកចូលចិត្តស្តាប់ចម្រៀងទេអ៊ុំកាលពីក្មេងអី?

ខ៖ តាំងពីក្មេងរហូតដល់ចាស់នៅតែចូលចិត្តស្តាប់ចម្រៀងប៉ុនដល់ឈឺពេកលែងចង់ស្តាប់ លែងចង់ស្តាប់ឈឺពេកតែកូនបើកទូរទស្សន៍អីខឹង ដូចថាឈឺធុញថប់ពេយប់មិញខឹងកូនអូនអើយចង់ដាច់ខ្យល់ដូចថាវាខ្លាញ់រុំបេះដូងដូចថាវាបុកខ្លាំងវាបុកម្តងៗ ថ្ងៃណានេះបានកូនក្មេងកូនអាអូននេះគេជួយចឹងទៅ យកទៅពេទ្យទៅជួយដុតភ្លើង ជួយស្អំទឹក ប៉ុន្មានថ្ងៃប្រហែល៤ ១០ថ្ងៃមុន ក្មេងៗជួយគ្រប់គ្នា ខ្លះជួយគ្រាទៅពេទ្យទៅ ខ្លះគេជួយដុតភ្លើង ស្អំ ញីក្រូចញីអី គ្រប់សព្វ។

ក៖ ចុះកាលដែលអ៊ុំចូលចិត្តចម្រៀងណឹងអ៊ុំចូលចិត្តតារាចម្រៀងមួយណាដែរអ៊ុំ?

ខ៖ ចូលចិត្តចម្រៀង ហឹុម ស៊ីវ៉នខ្លាំងជាងគេ ណយ វ៉ាន់ណេត ២នាក់ណឹង។

ក៖ ចុះអ៊ុំមានចេះលេងឧបករណ៍តន្ត្រីអ្វីទេអ៊ុំ?

ខ៖ អត់ចេះទេ។

ក៖ ចុះក្នុងផ្ទះនិងកូនចៅមានអ្នកចេះទេ?

ខ៖ អត់ អត់ទាំងអស់។

ក៖ ចុះកាលពីនៅក្មេង កាលពីក្រមុំអីបានទៅលេងល្បែងប្រជាប្រិយអ្វីខ្លះដែរតាមវត្តនិងគេអ៊ុំ? រាំរែកអីម៉េចដែរ?

ខ៖ ដែរតើលេងអាគោះត្រឡោក អាគោះដៃជើង អាត្រឡោកគេគោះណាក្មួយ ចាសអាណឹងទៅលេងជាមួយគេ ២ ៣ដង។

ក៖ សប្បាយទេអ៊ុំកាលណឹង?

ខ៖ សប្បាយមកវិញម៉ែជេរ ចង់សប្បាយៗអត់ចេះខ្មាសគេក្រមុំហើយដើរគោះត្រឡោក គោះអី ហើយឪខ្ញុំថាម៉ែអើយឲ្យកូនសប្បាយខ្លះទៅម៉ែ ថ្ងៃណាមួយកូនមានប្តីអស់បានសប្បាយហើយដល់ឪពុកខ្ញុំគាត់ដេកសើច។

ក៖ បាទអ៊ុំ ចឹងមកដល់សព្វថ្ងៃណឹងអ៊ុំមានកូន និងចៅប៉ុន្មាននាក់ដែរអ៊ុំ?

ខ៖ មាន៥នាក់។

ក៖ ប្រុសប៉ុន្មាន ស្រីប៉ុន្មានដែរអ៊ុំ?

ខ៖ ប្រុស៣ ស្រី២ អេនិយាយខុសហើយក្មួយ ប្រុស២ ស្រី៣មានប្តីមួយ។

ក៖ ចៅវិញប៉ុន្មាននាក់ដែរ?

ខ៖ ចៅ១។

ក៖ ចៅតែមួយទេ?

ខ៖ ចាស។

ក៖ ចឹងក្នុងជីវិតរបស់អ៊ុំ មានការសោកស្តាយអ្វីខ្លះដែរតាំងពីក្មេងដល់ឥឡូវ?

ខ៖ សោកស្តាយអីក្មួយអើយ សោកស្តាយដូចថាយើងវានឹកឃើញអត់ពេកក្រពេកទៅនឹកឃើញ កូនចង់ល្អណាក្មួយ ចង់មានចង់បាននិងគេដល់ម្តាយអត់ អាណិតកូនដើរទៅណាអត់សមរម្យនិងគេទឹកភ្នែកទឹកសំបោរ ថ្ងៃណាខ្ញុំអត់ខ្ញុំមិនបានបកអាក្រាយខ្លួនខ្ញុំទេ ថ្ងៃណាអត់ផ្ទះណឹងឲ្យអង្គរមួយកូនឆ្នាំងចឹងទៅ ថ្ងៃណាស្លរចឹងទៅមិនភ្លេចគុណទេ ថ្ងៃណាស្លរចឹងខ្ញុំអត់ គេស្រែកសួរម៉ែប្រើងអើយបានម្ហូបអី ដល់ខ្ញុំអត់មានអីទេប្អូនអើយ គេដួសម្លរឲ្យមួយចាន ថ្ងៃណាអត់អង្គរម៉ែប្រើងអើយមានអង្ករដាំទេ អូនអើយថ្ងៃនេះអត់មានអង្ករដាំទេ គេកើបសួរកើបមូយកូនឆ្នាំឲ្យចឹងទៅ ប៉ុនខ្ញុំអត់តូចចិត្តខ្លួនខ្ញុំទេធ្វើម៉េចយើងក្រ ដល់យើងអត់ចេះនឹកឃើញខ្ញុំអត់ ក៏ខ្ញុំពិបាកណាស់ក្មួយឃើញផ្ទះយាយនោះអត់ចូកអង្ករឲ្យគាត់១០កំប៉ុង បានពីនោះមកចែកគ្នាទៅ៤ ១០កំប៉ុងទៅ គាត់អត់ដែរគាត់អត់ គាត់ពិការច្រើនជាងផ្ទះខ្ញុំ គាត់ពិការឡើង៣នាក់ ដល់ឃើញគាត់អត់  
ចឹង ចូកអង្ករឲ្យគាត់១០កំប៉ុងទៅ។

ក៖ ចឹងមកដល់ចុងបញ្ចប់នេះតើអ៊ុំមានអ្វីចង់ផ្តាំផ្ញើ ឬក៏ទូន្មានទៅកាន់កូនចៅជំនាន់ក្រោយរបស់អ៊ុំទេ? ថាតើពួកគេគួរតែរស់នៅបែបណា? ឬក៏ធ្វើជាមនុស្សបែបណាក្នុងសង្គមដែរអ៊ុំ?

ខ៖ កូនចៅខ្ញុំហី?

ក៖ បាទ ទូន្មានពួកគាត់ម៉េចខ្លះដែរ?

ខ៖ ទូន្មានកូនឲ្យពរកូន កូនឲ្យលុយចឹងមកជូនពរកូន កូនរកស៊ីមានបានកុំឲ្យក្រដូច  
ម្តាយ ឲ្យកូនអាយុវែងកុំឲ្យមានជំងឺដូចម្តាយ កូនខ្ញុំគេឧស្សាហ៍ជូនលុយមួយមីមានប្តីណាអូន គេជូន ៤ ៥ម៉ឺនមកឲ្យពរកូន ប្អូនក៏គេជូនមកក៏ឲ្យពរ ជូនពរឲ្យរកស៊ីមានបានអាយុវែងទៅកន្លែងណាបានសេចក្តីសុខសេចក្តីចម្រើន ត្រជាក់ត្រជុំជូនពរកូន ជូនពរសូម្បីតែបងប្អូនណាឲ្យអីជូនអីតិចតួចក៏ខ្ញុំឲ្យពរគេដែរ។

ក៖ បាទចឹងខ្ញុំសូមអរគុណដល់អ៊ុំដែលបានចំណាយពេលវេលាសម្ភាសន៍ជាមួយខ្ញុំអ៊ុំណា ចឹងខ្ញុំសូមជូនពរឲ្យអ៊ុំមានសុខភាពល្អ សំណាងល្អ និងមានសុខភមង្គលក្នុងក្រុមគ្រួសារអ៊ុំណា។

ខ៖ ចាស ចាស។